钦定古今图书集成/明伦汇编/交谊典/第069卷 > 《周礼》 > 《春官》
## 钦定古今图书集成/明伦汇编/交谊典/第069卷 > 《周礼》 > 《春官》

《诅祝》，下士二人、府一人，史一人，徒四人。

〈注〉诅谓祝之使沮败也。

掌盟、诅、类、造、攻、说、禬、禜之祝号。

〈注〉八者之辞，皆所以告神明。〈疏〉按：《秋官》自有司盟之官，此兼言之者，司盟直掌盟载之法，不掌祝号与载辞。〈订义〉易氏曰：“歃血以诏明神，谓之盟；渝盟则诏明神以殛之，谓之诅。春秋诸侯皆以一时之事，言不相信，故盟以结之耳。然亦有诅焉，如郑伯使出豭犬鸡以诅射颖考叔者，非诅乎？郑以大事用盟，小事用诅，非也、盟也、诅也、类也、造也、攻也、说也、禬也、禜也，凡此八事，皆掌告神之祝号。其六则大祝之六祈也，祝号乃掌于”此。盖盟诅之时，用此六祈，则掌之也。王氏曰：“于人也，盟诅以要之；于鬼神也，类造攻说，禬禜以求之，民之所不能免也，先王与同患焉。因为典礼，置官以掌之，弥乱救灾，于是乎在矣。”郑锷曰：“所谓盟诸大门之外，诅诸五父之衢”，则盟与诅不同。

作《盟诅》之《载辞》，以叙国之信用，以质邦国之剂信。

〈注〉载辞，为辞而载之于策，《坎》用牲，加书于其上。〈疏〉人多无信，故为要誓之辞，对神要之，使用信，故云“以叙国之信用。”〈订义〉王昭禹曰：“国之信用，谓王国为载辞以使人信而用之，有先后之序焉。”刘执中曰：“剂谓盟约之载，谓彼不信而渝盟，以负于神，故叙国之信以诅之于神，用以质邦国之剂信，俾明神信其剂而降祸于渝者，则天下无敢持不信以事其君，无敢渝盟以事不信。”郑锷曰：“司盟掌盟载之法，诅祝则掌为之辞，其辞则叙述”王国之所信用者，非后王所伪为也。诸侯祖先受先王誓告之词，书于质剂，传以为信，固可以为验也。使为诸侯者归而求之故府，知夫故事，则无敢不率者。李嘉会曰：“盟诅，帝尧之所去，惟苗民罔中于信则用之。”今诅祝作为载词，所以辅其信于悠久，而安人心于无所反复，特不可屡盟，而为长乱之道，必继以质邦国之剂信者，观《春秋》之郑，屡争盟于上国，虑大国一时之言，或偏徇而难从，必盟载作于王朝，则邦国之要约，乃可质以为信。《易》氏曰：“王者以信待人，故天下不期信而自信”，焉用是歃血之盟与夫渝盟之诅哉？先施于民者，信而已，然后以盟诅辅之。